
София 1000, пл. "Света Неделя" №6,  тел: (+359 2)   9401 444, факс: (+359 2) 9401 595



Р Е Ш Е Н И Е
№ РП-408-19-032
Днес, 26.06.2019 година, в град София, Комисията за противодействие на корупцията и за отнемане на незаконно придобитото имущество, в състав:
Заместник - председател: Антон Славчев
Член: Антоанета Цонкова
Член: Пламен Йоцов
Член: Силвия Къдрева
У С Т А Н О В И:
Производството е образувано по реда на чл.71, ал.1, пр.1 от Закона за противодействие на корупцията и за отнемане на незаконно придобитото имущество (ЗПКОНПИ), въз основа на сигнал, който е регистриран в Комисия за противодействие на корупцията и за отнемане на незаконно придобитото имущество (КПКОНПИ) с рег. № ЦУ 01/С-408/28.05.2019г.
Сигналът е против Г.Л.Д. – директор на Детска градина № 26 „***“, ***.
По същество, в сигнала се съдържат твърдения за това, че като директор на Детска градина № 26 „***“, ***, Д. е сключвала договори с В.Л.П. – нейна майка, като същата е изпълнявала длъжността „учител“. Същата информация се потвърждавала от писмо на С.община, видно от което, В.Л.П. – майка на Г.Д. е изпълнявала длъжността „учител“ в периоди от 01.12.2016г. до 20.01.2017г. и от 06.03.2017г. до 31.03.2017г.
Към сигнала са приложени доказателства: писмо с рег. № СОА/9-ГР94-2401/17.05.2019г.; писмо с изх. рег. № СОА19-ГР94-2401-/3/ от 23.05.2019г. на СО; писмо с вх. Рег. №19065069/17.05.2019г. до изпълнителния директор на ИА „Главна инспекция по труда“; писмо рег. № 19052431 от 17.05.2019г.
Служебно е извършена справка в Регистъра на общинските детски градини и центрове за подкрепа на личностно развитие на територията на С.община, Регистър на общинските детски градини-Район М., в Информационна система за обслужване на детските заведения и подготвителните групи в училищата, Регистър Булстат и НБД „Население“.
От събраните в хода на административното производство доказателства Комисията установи следното от фактическа страна:
Сигналът е подаден от лице с посочени три имена, адрес, телефон и електронен адрес за кореспонденция, и е подписан.
От извършената справка в Регистъра на общинските детски градини и центрове за подкрепа на личностно развитие на територията на С.община, Регистъра на общинските детски градини-Район М., Информационна система за обслужване на детските заведения и подготвителните групи в училищата се установи, че Детска градина № 26 „***“, *** е общинска детска градина. 
От данните от регистър Булстат е видно, че Детска градина № 26 „***“, *** е юридическо лице с код по Булстат ***, със 100 % общинска собственост – С. община. Директор на Детска градина № 26 „***“ е Г.Л.Д.
При така установената фактическа обстановка Комисията стигна до следните правни изводи:
Предпоставките за започване на производството за установяване на конфликт на интереси са уредени в чл.47, ал.1 и чл.48, ал.1 от ЗПКОНПИ – сигналът се подава в писмена форма и съдържа: три имена, единен граждански номер, адрес, телефон, факс и електронен адрес, дата на подаване на сигнала и подпис на подателя; имената на лицето, срещу което се подава сигнала и заеманата от него висша публична длъжност; данни за твърдяно нарушение на ЗПКОНПИ, като място и период на извършване на нарушението и описание на деянието, както и позоваване на документи или други източници, които съдържат информация, подкрепяща изложеното в сигнала. При наличието на посочените предпоставки Комисията е длъжна да започне, проведе и приключи производство, спазвайки принципа на служебното начало, съгласно чл.9 от АПК. При липсата на предвидените в закона условия производството следва да се прекрати. 
Сигналът е подаден от лице, идентифицирано по смисъла на чл.48, ал.1, т.1 от ЗПКОНПИ и е подписан.
От извършените служебно справки в хода на административното производство се установи, че Г.Л.Д. с ЕГН *** е директор на общинска Детска градина № 26 „***“, ***. В това си качество, същата не е лице, заемащо висша публична длъжност по смисъла на чл.6, ал.1, т.1-50 от ЗПКОНПИ. Същата, в посоченото си качество, попада в обхвата на лицата по §2, ал.1 от ДР на ЗПКОНПИ.
Наличието на лице, заемащо висша публична длъжност е съществена материалноправна предпоставка за провеждане на производството пред Комисията за противодействие на корупцията и за отнемане на незаконно придобитото имущество, за която тя следи служебно. Липсата на тази предпоставка – субект, или лице, заемащо висша публична длъжност, срещу което да се проведе административното производство, се явява пречка за разглеждане на постъпилия сигнал и е основание за прекратяване на настоящото производство.
На основание чл.47, ал.5 във вр. с §2, ал.1, т.5 и ал.8 от Допълнителните разпоредби на Закона за противодействие на корупцията и за отнемане на незаконно придобитото имущество, сигнали, които не са от компетентността на КПКОНПИ се изпращат по компетентност на съответния орган по избора или назначаването.
Предвид гореизложеното, на основание чл.27, ал.2 от АПК, във връзка с чл.6, ал.1 и чл.47, ал.5 във връзка с §2, ал.5, и чл.74, ал.1 и ал.2 от Закона за противодействие на корупцията и за отнемане на незаконно придобитото имущество, Комисията за противодействие на корупцията и за отнемане на незаконно придобитото имущество,
Р Е Ш И:
ПРЕКРАТЯВА производството по сигнал с рег. № ЦУ 01/С-408/28.05.2019г. против Г.Л.Д. с ЕГН ***, в качеството й на директор на Детска градина № 26 „***“, ***.
ПРЕПРАЩА сигнал с рег № ЦУ01/С-408/28.05.2019г. на КПКОНПИ по компетентност на кмета на С. община. 
След приключване на проверката по сигнала, кметът на С. община следва да уведоми КПКОНПИ за резултата от същата.
Препис от решението да се изпрати ведно с цялата административна преписка на Софийска градска прокуратура, с оглед преценка за реализиране на правомощията й по чл.76, ал.2 от ЗПКОНПИ.
С РЕШЕНИЕТО ДА БЪДЕ ЗАПОЗНАТА дирекция „Противодействие на корупцията“. 
КОМИСИЯ:
Заместник - председател:………………/Антон Славчев/
Член:………………………………../Антоанета Цонкова/
Член:…………………………………..../ Пламен Йоцов /
Член:…………………………………..../Силвия Къдрева/

